Kreipinys, kreipinio skyryba, lietuviškos pavardės kreipiniuose

Kreipinys, vienas ar su priklausomais žodžiais, išskiriamas kableliais, pvz.: Bus, mama, kitoks gyvenimas – šviesesnis, lengvesnis. Atleiskite, ponia Liucija, kad taip netikėtai pas jus įsibraunu. Labai sielojuosi, mano mieloji, geroji sesute, dėl tave ištikusios nesėkmės. 
Kreipinys išskiriamas ir tais atvejais, kai eina po pasisveikinamojo žodžio, pvz.: Labas, Martynai, smagu tave matyti. Laba diena, mieli klausytojai, pradėsime paskaitą. Sveika, Laima, kur taip užtrukai?

Kai kreipinys sudaro atskirą šaukiamąjį sakinį, po jo dedamas šauktukas ir toliau einantis sakinys pradedamas didžiąja raide, pvz.: Brangioji! Tu esi angelas... Tu girele, tu žalioji! Kam graudingai taip vaitoji? 
Pavardės, kurios baigiasi galūne -as, vienaskaitos šauksmininko linksnyje turi galūnę -ai, pvz.: pone Džiautai, pone Sakalai, pone Vanagai, pone Vilkai, pone Seniūnai (pavardė !) (bet bendrinio žodžio seniūnas šauksmininko forma  – seniūne, į pasakų veikėjus kreipiamasi: sakale raibasis, vilke pilke ir t. t.).
Tikrinių vardų su galūne -is, -ys,  -us, -ius šauksmininkas toks pat, kaip ir bendrinių, plg., pone Bizuli ir bičiuli, pone Smaily ir būry, gerb. Stasy ir Seimo nary, pone Butkau ir sūnau, pone Vėliau ir sodžiau.

